Els aprenentatges instrumentals que es poden aconseguir en l'àrea de llengua són considerats fonamentals.
És en funció de tot això que bona part dels coneixements dels primers nivells d'aquest cicle s'articulen al voltant de l'adquisició de les competències que fan referència a la lectura i a l'escriptura.
També s'han inclòs sabers relacionats amb la comprensió i l'expressió orals perquè l'ensenyament i l'aprenentatge de la lectura i l'escriptura s'hi recolzen i perquè l'experiència demostra que l'alumnat adult del cicle instrumental té mancances en aquestes competències en la llengua pròpia i necessitats clares en l'altra llengua del currículum.
El caràcter d'instrument general que té l'àrea de llengua fa que s'incloguin, a més de les habilitats de la comprensió i l'expressió orals, la comprensió lectora i l'expressió escrita.
Aprendre a aprendre és bàsic, però en aquest cicle és tant o més bàsic comprovar el progrés continuat i veure l'aplicació immediata dels resultats de l'aprenentatge.
Per això els continguts de procediments, de fets, conceptes i sistemes conceptuals i de valors, normes i actituds del currículum adquireixen tanta o més rellevància que els objectius.
Les necessitats dels ciutadans i ciutadanes del nostre país en referència a la normalització lingüística fan que calgui impulsar l'ensenyament de les persones adultes en català, especialment en els aprenentatges instrumentals.
Tenint en compte el nostre context sociolingüístic, s'han inclòs en la formulació del currículum uns mateixos objectius per a la llengua catalana i la llengua castellana; els continguts, en canvi, s'hauran de diferenciar sempre que convingui en el desenvolupament curricular.
Pel que fa a la llengua, aquest fet porta a incloure en el currículum uns continguts que, partint del nivell de cada alumne/a, respongui a les necessitats comunicatives de l'adult/a en el seu context.
Més que no pas la reflexió o els coneixements sobre els codis lingüístics, la finalitat de l'ensenyament de la llengua és ampliar les possibilitats de comprensió i expressió de l'adult/a en la societat en què viu, de manera que, en acabar el cicle, hagin augmentat les seves possibilitats d'intervenció i de transformació.
Objectius generals de l'àrea de Llengua
Adquirir i consolidar la comprensió de qualsevol missatge oral emès en la variant territorial i estàndard de la llengua.
Expressar-se oralment en situacions diverses de comunicació, d'acord amb el registre estàndard, de manera acceptable i eficaç.
Llegir textos de tipologia i registre diversos i comprendre les informacions que aporten.
Apreciar la lectura com a font de plaer i aprenentatge.
Interpretar continguts essencials de missatges diversos sobre fets d'interès general emesos pels mitjans de comunicació social i utilitzar-los amb sentit crític.
Interpretar signes pertanyents a codis no lingüístics, procedents de mitjans de comunicació o d'altres mitjans, d'ús generalitzat en la nostra societat.
Escriure textos de tipologia diversa fent ús de les tècniques més elementals per donar resposta a necessitats immediates, personals i socials, relacionades amb la vida quotidiana i amb l'àmbit laboral.
Ser conscient del grau de competència en llengua, per fomentar l'autoformació i poder incorporar-hi estratègies basades en l'experiència personal.
Reflexionar sobre aspectes bàsics de l'estructura interna i del funcionament de la llengua.
Adonar-se de la importància d'utilitzar recursos de la tecnologia de la informació per potenciar la comunicació.
Valorar la diversitat lingüística i mostrar actituds de respecte i de defensa de les llengües com a vehicles de comunicació i expressió social de les persones i dels pobles.
Continguts de l'àrea de Llengua
Comprensió de missatges diversos: converses, col·loquis, debats, exposicions (o xerrades), conferències i discursos.
Producció de missatges orals diversos: converses, descripcions, narracions i explicacions.
Memorització i recitació de textos poètics breus, dites, refranys i altres locucions populars.
Reconeixement dels elements en una situació comunicativa.
Utilització de les noves tecnologies de la informació i comunicació.
Tècniques d'adquisició del vocabulari: mitjançant suport gràfic, per definició, per camp semàntic, per composició i derivació (amb prefixos i sufixos).
Ús dels diversos diccionaris: general, bilingüe i enciclopèdic.
Ús d'estratègies i habilitats per a la comprensió lectora.
Ús d'habilitats per a la rapidesa lectora.
Lectura comprensiva de textos que contenen instruccions, narratius, descriptius i poètics.
Lectura autònoma per a la recerca d'informació en suport paper i informàtic.
Ús dels indicadors externs dels llibres.
Escriptura autònoma seguint les normes convencionals dels escrits: mida regular de les lletres, tendència a la línia recta en paper no pautat, espais d'interlínies, marges i ortografia i mitjançant processadors de textos informàtics.
Pràctica de normes ortogràfiques i memorització de la grafia de mots usuals.
Tècniques de paràfrasi, ampliació i reducció de textos.
Redacció de notes, cartes i escrits que donen instruccions.
Formalització d'impresos d'ús habitual: telegrames, girs, talons bancaris, instàncies, etc.
Interpretació de documents: rebuts, factures, fulls de salari, llibretes d'estalvi, extractes de comptes, documents de la Seguretat Social, actes de reunions, etc.
Redacció de textos descriptius especialment relacionats amb les altres àrees del currículum.
Redacció de textos explicatius especialment relacionats amb les altres àrees del currículum.
Anàlisi d'estructures textuals diverses: parts d'una narració, elements d'una descripció, ordenació d'idees en una exposició, idees i opinions en una argumentació, ordre dels elements en una instrucció, etc.
Tècniques de memorització d'informacions.
Interpretació d'informacions gràfiques i lingüístiques: taules horàries, directoris d'edificis, plànols, guies de carrers, etc.
Situacions comunicatives: elements que hi intervenen.
Les llengües oficials a Catalunya.
Llengua oral i llengua escrita.
La funcionalitat dels textos escrits.
Normes ortogràfiques bàsiques en català i en castellà.
La classificació de les paraules: nom, pronom, verb, article, adjectiu, adverbi i preposició.
Classificació de les oracions per la intenció de l'emissor: enunciatives, desideratives, dubitatives, interrogatives i exclamatives.
Respecte al torn de paraules, a les intervencions i a les idees dels altres.
Interès per participar en diferents situacions comunicatives i fer-se entendre.
Interès per una pronúncia correcta.
Sentit crític davant de manifestacions orals i dels mitjans de comunicació social.
Interès pel compliment de les normes de presentació dels escrits aprofitant les noves tecnologies de la informàtica.
Tendència a recórrer a l'ús del diccionari i a altres fonts per millorar l'ús de la llengua.
Valoració de la llengua com a mitjà d'informació.
Valoració de la lectura com a font de plaer.
Tendència a l'autocorrecció i a l'ús dels correctors informàtics.
Iniciació a la valoració estètica dels textos.
Interès i curiositat per observar com funciona el llenguatge i la comunicació entre persones.
Objectius terminals de l'àrea de Llengua
Descobrir, fent un resum o responent preguntes, el contingut essencial de relats, explicacions, argumentacions i exposicions senzilles sobre temes d'interès general, situant-los en una àrea del saber, si escau, i distingint entre el contingut essencial i l'accessori.
Demostrar reconeixement dels diferents factors que intervenen en una comunicació oral: emissor, receptor, intencionalitat, situació i context en què es produeix.
Interpretar instruccions i ordres relacionades amb necessitats de la vida personal, laboral i social.
Distingir les informacions objectives de l'exposició d'opinions, i relacionar aquestes amb la intencionalitat de l'emissor i la situació del missatge.
Demostrar comprensió d'una notícia resumint-la segons l'esquema bàsic: qui, què, quan, com, on i per què, tot manifestant criteris sobre la seva objectivitat i fiabilitat.
Reconèixer els elements que intervenen en diferents tipus de comunicacions orals formalitzades: col·loqui, debat, tertúlia, assemblea, conferència i discurs.
Reconèixer la importància de dominar la llengua oral i els elements no lingüístics (sonors, visuals i gestuals) que l'acompanyen i expressar els missatges amb ordre, claredat i coherència.
Distingir en missatges no gaire complexos pressuposicions, sobreentesos, ironies, dobles sentits i matisos de to significatiu.
Retenir comprensivament textos poètics adonant-se del ritme i de la rima.
Interpretar correctament símbols, plànols i gràfics d'ús ordinari.
Manejar eficaçment guies diverses, en suport paper o informàtic.
Interpretar escrits d'ús ordinari: cartes, actes, fullets d'instruccions d'aparells diversos, prospectes, llibres de qualificacions, informes, formularis, anuncis.
Llegir mentalment textos en prosa o en vers, captant-ne les informacions bàsiques.
Identificar en textos senzills de tipologia diversa la idea o les idees principals i secundàries.
Deduir, després de la lectura mental, informacions senzilles no formulades explícitament.
Utilitzar la lectura de manera autònoma per a la recerca d'informació.
Emprar, per a la recerca d'informació, els indicadors externs d'un llibre (títol, índex, etc.), d'un text (títol, subratllat, tipus de lletra, etc.) i altres suports d'informació.
Usar el diccionari general, l'enciclopèdic i el bilingüe per a la recerca d'informació.
Reconèixer alguns recursos elementals de la llengua literària.
Buscar la informació necessària com a usuari/ària en una biblioteca o bé a través de les noves tecnologies de la informació
Valorar la lectura com a font de plaer per al lleure.
Participar en situacions de comunicació oral col·lectiva (debats, col·loquis i exposicions) sobre temes d'interès general sense inhibició, tot manifestant les opinions pròpies, seguint les normes adequades per a la intervenció i amb actitud de respecte per les opinions dels altres.
Expressar-se oralment en llenguatge col·loquial i estàndard, amb pronunciació acceptable, de manera coherent i adequada a la comprensió dels interlocutors, sobre temes d'interès general o relacionats amb les diverses àrees d'aprenentatge.
Iniciar-se en el comentari oral de textos literaris senzills aportant opinions personals creatives.
Llegir expressivament textos diversos de dificultat mitjana amb una entonació i una fluïdesa acceptables.
Exposar breument alguns dels continguts de les diverses àrees d'aprenentatge.
Resumir oralment el contingut essencial d'exposicions, col·loquis i discursos, tot expressant la pròpia opinió argumentada críticament.
Formular oralment demandes relacionades amb l'exercici dels drets i els deures dels ciutadans i de les ciutadanes.
Utilitzar models elementals d'autocorrecció tant dels errors de pronunciació i de lèxic com dels d'organització sintàctica en l'ús del llenguatge habitual.
Utilitzar, a partir de la memorització visual, els mots d'ús més freqüent en el llenguatge col·loquial i formal.
Fer servir amb correcció el vocabulari propi i específic d'altres àrees.
Reconèixer recursos lingüístics que generen nou vocabulari (prefixió, sufixació i composició) i que amplien el sentit (comparació, polisèmia i metàfora).
Redactar oracions curtes amb una ordenació correcta dels seus components utilitzant els elements essencials que descriu la morfosintaxi: gènere i nombre dels substantius i adjectius, terminacions verbals i signes de puntuació.
Escriure al dictat textos senzills i curts amb fluïdesa, velocitat i correcció.
Utilitzar el diccionari, el text d'autocorrecció i els recursos informàtics per a una autocomprovació en la correcció dirigida i autònoma de l'escriptura.
Aplicar la normativa bàsica en ortografia: majúscules, formació de plurals, dígrafs, terminacions verbals, consonants mudes, ús de l'apòstrof, consonants insegures i vocal neutra.
Aplicar de manera inductiva en els escrits propis les normes d'accentuació: paraules agudes, planes i esdrúixoles; accent diacrític i dièresi.
Fer servir el resum i l'esquema com a tècniques d'estudi.
Redactar textos breus de tipologia diversa a partir de l'estudi de models (descripció, narració, exposició, diàleg, etc.).
Escriure textos cívics de caràcter formal: notes, cartes breus, avisos, impresos d'inscripció, rètols, queixes, peticions, sol·licituds, etc., i textos personals, privats o familiars, en un registre informal.
L'àrea de matemàtiques és considerada un conjunt de sabers eminentment instrumentals.
Dominar aquests sabers és necessari en un món cada vegada més tecnificat, en el qual codis molt diversos, i en particular aquells que utilitzen nombres, apareixen de manera habitual.
Igualment, les matemàtiques esdevenen un instrument d'anàlisi i d'interpretació de les diverses realitats que constitueixen el món que ens envolta i permet abordar nombroses situacions tant quotidianes com de caràcter més general.
A més del caràcter instrumental, les matemàtiques tenen un valor social que encara avui es reflecteix en diversos àmbits i de manera especial en el món del treball.
Per la seva pròpia naturalesa, les matemàtiques obliguen constantment la persona que les utilitza a passar de la concreció a l'abstracció i viceversa, cosa que afavoreix el desenvolupament del raonament lògic i l'estructuració del pensament a la vegada que facilita la introducció d'elements de racionalitat en les anàlisis que les persones fan sobre fets molt diversos.
En els nivells de formació bàsica no s'han de contraposar el caràcter instrumental i el caràcter formatiu, sinó integrar-los.
Així, partir de situacions quotidianes, ha de ser un suport per aprendre els conceptes i els procediments abstractes propis de la matèria de manera significativa.
En relació amb l'aprenentatge d'aquesta àrea, l'activitat central haurà de ser l'anàlisi i la interpretació de situacions, la resolució de problemes i, alhora, la reflexió sobre cadascuna de les diferents accions realitzades i la discussió sobre diferents punts de vista o diferents mètodes de resolució.
Des d'un principi, ha de comportar tot el procés d'estudi d'una situació o de resolució d'un problema, la qual cosa implica l'observació, l'experimentació, la formulació d'hipòtesis, l'obtenció de conclusions o de resultats i la seva verificació.
El caràcter experimental que es proposa per a l'àrea de matemàtiques d'aquest cicle ha de possibilitar a l'alumnat el descobriment de les relacions entre els diferents conceptes matemàtics situant aquesta ciència pròpiament deductiva més a prop de les anomenades ciències experimentals.
Les situacions i els problemes sobre els quals cal treballar han d'estar relacionats amb la vida quotidiana de l'alumne/a i han de partir, sempre que sigui possible, de la seva pròpia realitat.
Això implica que les matemàtiques no poden quedar tancades en elles mateixes, sinó que s'han de poder aplicar a les situacions de l'entorn i interrelacionar-se amb les altres àrees.
Objectius generals de l'àrea de Matemàtiques
Valorar i utilitzar les matemàtiques com a instrument per interpretar, de manera crítica, la informació que reben del món que els envolta, així com per intervenir en l'entorn, aplicant els conceptes i tècniques que coneixen per resoldre problemes en situacions diverses, especialment aquelles relacionades amb la vida quotidiana.
Cercar i seleccionar informació, posar-la en comú, contrastar-la i elaborar estratègies adequades per a l'experimentació i per a la resolució de problemes, individualment o col·lectivament, i en qualsevol cas, de manera autònoma.
Valorar les matemàtiques com a mitjà de cooperació, interès i respecte envers les realitzacions pròpies i les dels companys/es, tot destacant la pròpia autoestima i el grau d'autonomia necessari.
Apreciar el caràcter lúdic de les matemàtiques i l'estímul que suposa la resolució d'un problema.
Realitzar el procés complet que comporta la resolució d'un problema, des de la interpretació de l'enunciat fins a la verificació de les solucions trobades, passant per l'estimació o la caracterització dels resultats, l'establiment d'un pla de resolució i la seva execució.
Identificar, interpretar i utilitzar els diferents llenguatges i codis, tant els pròpiament matemàtics com aquells que es troben amb freqüència a l'entorn.
Utilitzar habitualment el càlcul mental (exacte o aproximat) així com els mitjans tècnics (calculadora, ordinadors) i també el càlcul escrit, seleccionant la manera més adient de realitzar el càlcul d'acord amb el context de la situació, els nombres implicats i les operacions.
Mesurar de manera directa, interpretar i expressar-ne el resultat i apreciar el significat dels nombres com a expressió de la quantificació, utilitzant l'escala adequada a partir d'una estimació de l'ordre de magnitud.
Identificar, representar i classificar formes geomètriques, utilitzant els coneixements adquirits sobre els elements, les propietats i les relacions d'aquestes formes amb la finalitat de millorar la seva comprensió de l'espai.
Interpretar gràfics i taules de dades utilitzant, quan convingui, tècniques elementals de recollida de dades per obtenir informació sobre situacions i fenòmens de l'entorn, organitzant, representant i relacionant aquestes dades per tal d'arribar a la seva interpretació.
Continguts de l'àrea de Matemàtiques
Observació, experimentació i obtenció de dades.
Classificació, comparació, ordenació i mesura.
Tempteig, estimació i verificació.
Coneixement i ús del vocabulari matemàtic i dels codis més habituals (xifres, signes, unitats de mesura, etc.)
Ús de llenguatges apropiats per analitzar i representar una situació (numèric, geomètric, gràfic, etc.).
Tècniques per al càlcul i la mesura
Càlcul exacte i aproximat: mentalment, amb calculadora i per escrit.
Ús d'instruments de càlcul, de dibuix i de mesura.
Introducció a les noves tecnologies com a mecanisme de resolució de problemes.
Elaboració d'estratègies per a la resolució de problemes:
Identificació de dades i qüestions.
Establiment de relacions (pla de resolució).
Estimació i/o caracterització de solucions.
Realització d'operacions (execució del pla de resolució).
Aplicació de conceptes aritmètics, geomètrics i de mesura, així com de mètodes per a la resolució de problemes.
Sistema de numeració decimal: valor posicional.
Operacions: addició, substracció, multiplicació i divisió entera.
Les fraccions com a part d'una unitat i d'una quantitat, com a expressió d'una mesura i com a divisió.
Els decimals com a fraccions i com a ampliació del sistema de numeració decimal.
Magnituds: longitud, superfície, capacitat, massa, temps, temperatura i valor monetari.
Dades estadístiques: obtenció, organització, interpretació.
Gràfics estadístics: representació de les dades.
Paràmetres elementals: mitjana aritmètica i mode.
Valoració del propi esforç tant en el treball individual com en el col·lectiu, tenint en compte el procés realitzat a més del resultat obtingut.
Valoració de la cooperació en el treball de grup, com a mitjà d'enriquiment personal i potenciador dels resultats.
Actitud d'interrogació i de qüestionament davant de qualsevol situació, opinió o informació que contingui dades de caràcter matemàtic.
Apreciació de les matemàtiques com a instrument per expressar nombrosos aspectes de la realitat.
Valoració de la utilitat de les matemàtiques en la planificació i l'organització de situacions personals de la vida quotidiana.
Apreciació de l'aproximació, l'estimació i el càlcul mental en totes aquelles situacions que requereixen la realització de càlculs i mesures.
Visió relativitzadora dels llenguatges i els codis, les tècniques i els instruments en les matemàtiques.
Valoració de la utilitat de l'error i de la seva correcció en el procés d'aprenentatge de les matemàtiques.
Apreciació de la utilitat dels mitjans tecnològics (calculadora, ordinadors, etc.) com a eines per facilitar les tasques quotidianes.
Objectius terminals de l'àrea de Matemàtiques
Utilitzar els signes i els símbols propis de les matemàtiques (igual, més gran i més petit, signes de les operacions aritmètiques).
Expressar per escrit de manera ordenada i entenedora el procés seguit en la realització d'una tasca matemàtica.
Distingir entre els diferents significats d'un nombre natural: com a valor cardinal, com a valor ordinal o com a codi identificador.
Llegir i escriure significativament el nom i la grafia d'un nombre natural i d'un decimal (fins a les mil·lèsimes).
Distingir el valor relatiu de les xifres que formen un nombre segons la seva posició i descompondre un nombre en forma polinòmica.
Relacionar conjunts de nombres segons diversos criteris (classificar, ordenar) i completar sèries.
Fer les operacions d'addició, subtracció, multiplicació i divisió amb nombres naturals; mentalment de manera aproximada (i exacta amb nombres petits), i també amb calculadora i per escrit.
Relacionar diferents accions (afegir, treure, donar, comparar, etc.) amb les operacions aritmètiques d'acord amb la situació a la qual corresponen.
Explicar l'addició, la subtracció, la multiplicació i la divisió de nombres naturals i identificar les relacions entre les diferents operacions: d'una banda, addició-multiplicació i subtracció-divisió, i de l'altra, addició-subtracció i multiplicació-divisió.
Aplicar les propietats de l'addició i la multiplicació (associativa, commutativa i distributiva), sense formalitzar-les, per facilitar el càlcul i verificar que no es compleixen per a les altres operacions.
Relacionar diferents expressions d'una mateixa operació o conjunt d'operacions.
Distingir la prioritat de les operacions de la seqüència en què es donen i utilitzar correctament la calculadora en la realització d'una seqüència d'operacions.
Resoldre problemes aritmètics amb una o diverses operacions que parteixen de situacions reals (o versemblants), mentalment quan l'enunciat és breu i els nombres implicats són petits, i per escrit en els altres casos.
Resoldre problemes propis de l'alumne/a i relacionats amb la seva vida quotidiana que utilitzin dades quantitatives (compra diària, pressupost familiar, nòmines, pagaments a terminis), seguint un procés de plantejament i planificació.
Interpretar les fraccions com a part d'una unitat i d'una quantitat i com a expressió d'una mesura.
Interpretar els nombres decimals com a fraccions decimals i com a ampliació del sistema de numeració decimal.
Utilitzar els nombres decimals i les operacions elementals per resoldre situacions significatives d'àmbit quotidià.
Interpretar els percentatges com a fraccions de denominador 100 i calcular percentatges de manera directa.
Fer mesures directes (longitud, massa, capacitat, temps i temperatura) utilitzant la unitat i l'instrument més adient d'acord amb la situació, i expressar les mesures realitzades.
Comparar quantitats corresponents a una mateixa magnitud per tal d'arribar a explicar la noció de mesura.
Relacionar les unitats més habituals del sistema mètric decimal, així com les unitats de mesura del temps; expressar una mesura en diverses unitats, aplicant les equivalències corresponents.
Identificar el valor de les monedes del sistema monetari i expressar una quantitat de diners utilitzant diferents tipus de monedes.
Arrodonir el resultat d'una mesura (o el d'un problema) a un valor significatiu segons el context, apreciar els errors i fer estimacions de mesures en casos senzills, i adonar-se que el procés de mesura és aproximat.
Aplicar els coneixements sobre la mesura a l'anàlisi de situacions i a la resolució de problemes propis i de l'entorn.
Identificar diferents tipus de línies (rectes, corbes, etc.), formes geomètriques simples del pla (triangles, quadrilàters, cercles, etc.) i de l'espai (cub, ortoedre, esfera, cilindre, etc.) a partir d'objectes de l'entorn, de figures construïdes o dibuixades.
Descriure les característiques espacials d'objectes diversos (forma i grandària) i distingir-les d'altres característiques físiques (color, massa, etc.)
Expressar diferents aspectes relatius a l'espai i als objectes que en formen part, com són la situació, la posició relativa, l'orientació, la distància, el moviment, etc., utilitzant un llenguatge verbal o gràfic precís.
Reconèixer posicions relatives d'elements geomètrics en la realitat (vertical-horitzontal, paral·lelisme, perpendicularitat).
Identificar elements de les figures geomètriques (costats, arestes, vèrtex, angles) i utilitzar-los en la comparació i la classificació de figures.
Calcular perímetres de figures poligonals i superfícies (rectangle), distingint el perímetre de la superfície.
Interpretar representacions planes de l'espai en casos senzills.
Interpretar conjunts de dades, tant informacions quantitatives donades a partir de taules (llistes de preus, horaris de transports) com diferents tipus de dades estadístiques (edats, població, evolució de preus, etc.) presentades numèricament i gràficament.
Interpretar dades estadístiques seguint un procés de recollida, organització i representació utilitzant paràmetres estadístics elementals (mode i mitjana aritmètica) en casos que tinguin interès.
Àrea de ciències socials i naturals
L'àrea de ciències socials i naturals es refereix al conjunt de coneixements que ens permeten comprendre el funcionament del nostre planeta com un sol sistema, on s'interrelacionen els sistemes naturals i els socials.
Aquesta àrea ha de possibilitar a les persones adultes la comprensió del medi, entès en tota la seva globalitat i complexitat, i el seu funcionament tant en el present com en el futur.
Així, també ha de permetre que els ciutadans i les ciutadanes desenvolupin les competències necessàries per poder inserir-se i participar en els entorns més propers o llunyans aprofitant els mecanismes i els recursos que la societat els ofereix, tot millorant la seva qualitat de vida.
En aquest sentit, s'ha d'afegir la incidència que pot tenir aquesta àrea en el coneixement del món laboral, de les relacions del mercat de treball i dels recursos que les persones tenen més a l'abast, sense oblidar les aportacions que pot fer per gaudir del temps lliure de manera més creativa i satisfactòria.
En el procés d'aprenentatge d'aquesta àrea s'haurien de proporcionar elements per tal que l'alumnat manifesti actituds de respecte vers el medi social i natural, i construeixi de manera autònoma una escala de valors que afavoreixi la convivència i la sostenibilitat de la vida al nostre planeta.
Per poder dur a terme aquestes intencions, es considera imprescindible el desenvolupament dels tres tipus de continguts: els procedimentals, els conceptuals i els actitudinals.
Aquests continguts, en la concreció en unitats didàctiques, han d'estar interrelacionats en funció dels objectius previstos.
Els continguts procedimentals estan estructurats en grans blocs que incideixen en la interpretació de l'espai tant natural com social, en la interpretació i l'anàlisi dels processos històrics, els processos d'experimentació i l'obtenció, el processament i l'aplicació de la informació.
Els continguts conceptuals tracten els diferents elements del medi natural i social, l'entorn cívic i polític, el medi històric i el cos humà en totes les seves implicacions socials.
Els continguts de valors, normes i actituds se centren en la dimensió personal, les relacions socials i les relacions amb el patrimoni natural i cultural.
Es considera que l'alumnat dels centres de formació d'adults té interessos motivats, entre altres factors, per aprenentatges previs, per l'ambient cultural, el lloc de residència, el nivell econòmic, les seves experiències i per les informacions d'actualitat emeses pels mitjans de comunicació sobre determinats temes socials i naturals.
Són factors que han estat elements educadors i conformadors de construccions cognitives en l'alumnat que s'han de tenir presents en la metodologia de l'àrea.
Així, quan parlem de les línies metodològiques més significatives d'aquest àmbit estem apuntant a contextualitzar els objectius i els continguts, a incorporar les experiències i els coneixements personals com a recurs, a incorporar el medi com a recurs, a fomentar que el procés d'ensenyament-aprenentatge incideixi en la seva millora, a potenciar l'experimentació, a potenciar l'anàlisi i la resolució de problemes, a utilitzar la premsa i altres mitjans de comunicació, i a potenciar la participació i la reflexió.
L'avaluació de l'àrea és un procés que ha d'aportar informació per ajudar a orientar, regular, reelaborar i construir coneixements i actituds.
Els criteris s'haurien de basar en els seus objectius generals i objectius terminals concretats en les diferents unitats didàctiques.
S'hauria d'incidir en l'observació per obtenir informació, en la interpretació i síntesi d'informació, en l'argumentació, en la identificació de factors i variables, en la diferenciació entre causes i conseqüències, en actituds de respecte, cooperació i participació.
Objectius generals de l'àrea de Ciències socials i naturals
Els alumnes i les alumnes, en finalitzar el cicle instrumental per a persones adultes, han de ser capaços de:
Valorar positivament la importància de l'educació, i en especial la formació permanent d'adults com un dret bàsic de desenvolupament personal i com un mitjà útil d'incorporar-se millor a la part de la cultura —entesa aquesta com a conjunt d'eines, símbols, valors i maneres d'actuar col·lectives útils per resoldre les necessitats humanes– que difícilment es pot adquirir al marge de l'escola.
Usar diferents fonts d'informació, tant de l'entorn més pròxim com d'altres de més llunyans en el temps i en l'espai, tot processant-la, interpretant-la i expressant-ne els resultats i, alhora, emetre judicis crítics i constructius davant d'aquestes informacions.
Conèixer el paper dels mitjans de comunicació interpersonals i les noves tecnologies de la informació com a factors econòmics i culturals.
Orientar-se en l'espai i en el temps a partir del propi cos i d'altres punts, i utilitzar instruments i codis referencials de l'entorn social i natural.
Iniciar-se en la comprensió del temps històric i d'algunes etapes de la història de la humanitat com a mitjà per conèixer i reconstruir els fets i les cultures del passat i en la línia de construir una comprensió de la realitat actual com a resultat de les condicions històriques precedents.
Reconèixer i explicar esdeveniments, llocs, símbols, monuments, personatges, institucions del passat i del present, definidors de la geografia i la història de Catalunya i de la seva realitat social, territorial i nacional, que li permetin i l'ajudin a progressar en el sentiment de pertinença al país.
Reconèixer, valorar, complir i respectar tant les normes socials relacionades amb el respecte degut a ells mateixos i als altres com també aquelles que regulen les relacions i la convivència entre la diversitat de grups que constitueixen la pròpia comunitat.
Conèixer els aspectes elementals del sistema polític democràtic de la Constitució espanyola i de l'Estatut d'autonomia de Catalunya com a conformadors de l'entorn cívic i de la gestió de les necessitats col·lectives, en especial en els apartats que més rellevància tenen en la vida quotidiana i en els drets i deures de la ciutadania.
Reconèixer fets, fenòmens i processos de caràcter físic i biològic que s'esdevenen en els éssers vius, així com la seva relació amb l'entorn amb la finalitat d'emprar criteris científics per a la seva explicació i interpretació.
Preguntar-se pels fets que observem quotidianament i per les respostes que la ciència hi ha donat fins ara, tot cercant-ne les respostes adequades al seu nivell i a la temàtica.
Usar correctament el vocabulari en tot tipus d'expressió (oral, escrita i gràfica) que s'ha d'utilitzar per a la descripció dels fets realitzats i aplicar-lo a la comprensió i el coneixement de l'entorn natural i social.
Entendre la salut personal, el benestar social i l'equilibri del medi ambient com un bé de la persona i de la comunitat que cal conservar, preservar i potenciar.
Conèixer l'entorn natural, especialment de Catalunya, i adquirir actituds de respecte, conservació i aprofitament dels recursos humans, naturals i tècnics.
Valorar les aportacions dels coneixements de l'àrea per millorar la comprensió del medi físic i social i poder gaudir amb més plenitud del temps lliure.
Continguts de l'àrea de Ciències socials i naturals
1.1 Interpretació i representació de signes convencionals.
1.2 Orientació espacial i direccions.
1.3 Utilització i interpretació de plànols i mapes.
1.4 Lectura i interpretació del paisatge.
Consciència temporal i temps històric
2.1 Ús de codis per a la mesura del temps i del temps històric.
2.2 Utilització de fonts senzilles per a l'obtenció d'informació històrica.
2.3 Identificació de causes i conseqüències de fets i de processos històrics.
3.1 Ús d'instruments (termòmetre clínic, balances, etc.) i d'unitats de mesura.
3.2 Recollida i ordenació de dades i aplicació de diferents criteris per a la classificació.
3.3 Descripció oral, escrita i gràfica de fenòmens i canvis observats amb un model de referència.
3.4 Formulació d'hipòtesis senzilles i disseny d'experiències per provar-les.
Obtenció, processament i aplicació d'informació
Utilització de les principals fonts d'informació directes i indirectes (de caràcter oral, documental, audiovisual i cartogràfic), així com dels mitjans de comunicació social més freqüents.
Utilització de les normes d'observació directa i indirecta.
Plantejament correcte de preguntes i problemes i expressió de conclusions i resultats.
Utilització de diferents tècniques per representar gràficament informació i emmagatzemar-la (apunts, taules, resums, etc.).
Aplicació i ús de vocabulari geogràfic, històric i de les ciències naturals.
1.1 La importància social de l'escola d'adults per a la persona.
1.2 El marc polític de la convivència comunitària: els drets humans, la Constitució i l'Estatut d'autonomia.
1.3 Les diferents administracions: local, comarcal, autonòmica i estatal.
1.4 El treball, el consum i el lleure.
2.2 El planeta Terra: components aeri, aquàtic i edàfic.
2.4 Població i activitats econòmiques.
2.5 L'acció humana sobre el medi geogràfic i natural.
3.1 La mesura del temps històric i la seva divisió.
3.2 Trets bàsics de les etapes preagrària i agrària.
3.3 Trets bàsics de l'etapa industrial: continuïtats i canvis amb les etapes anteriors.
3.4 Els fets, els personatges, els símbols, les tradicions, les institucions i les obres d'art més rellevants de la història de Catalunya que en formen actualment el patrimoni historicoartístic.
4.1 L'anatomia i la fisiologia del cos humà.
4.2 La higiene i la prevenció de malalties.
4.3 La nutrició i els hàbits alimentaris.
1.1 Valoració de la pròpia persona.
1.2 Acceptació de les normes referides a la cura, la protecció, la higiene i la salut de la pròpia persona.
1.3 Consciència de l'existència de les diferents drogues i dels perills que comporten per a la salut i la qualitat personal de vida.
2.1 Valoració dels drets humans i dels valors democràtics.
2.2 Consciència progressiva de l'aportació personal a la vida col·lectiva a través de la participació i la col·laboració social.
2.3 Valoració del diàleg com a mitjà per resoldre els conflictes.
Identitat col·lectiva i patrimoni cultural i natural
3.1 Respecte cap als símbols nacionals i les institucions de Catalunya, l'Estat i els d'altres pobles i nacions.
3.2 Sensibilitat respecte als principals problemes de la Terra i de la humanitat en el moment present.
3.3 Consciència dels lligams que uneixen la comunitat local, comarcal, nacional i els altres grups als quals es pertany.
Relacions amb les persones i amb l'entorn
4.1 Sensibilització progressiva de les influències, els usos i els abusos de les persones en el medi natural, així com de la necessitat de l'estalvi d'energia.
4.2 Esperit crític envers la influència dels costums que poden ser nocius en la salut.
4.3 Valoració positiva de les aportacions de la ciència a la vida diària.
4.4 Interès per la utilització i els nous avenços en la tecnologia de la comunicació que ens poder ajudar en les nostres relacions personals i sociolaborals.
Objectius terminals de l'àrea de Ciències socials i naturals
Manifestar la consciència que els aprenentatges bàsics adquirits en l'àrea de ciències socials i naturals de la formació permanent d'adults contribueixen a la relació i la integració social, i a un benestar i una qualitat de vida més importants en els àmbits de l'alimentació, la higiene i l'ús conscient de les aplicacions pràctiques que la ciència ens ha posat a l'abast.
Enunciar de manera senzilla les principals aportacions de la Declaració dels drets humans de 1948 tot establint lligams amb alguns aspectes legals i institucionals de l'entorn, en especial, amb articles bàsics dogmàtics de la Constitució espanyola i de l'Estatut d'autonomia de Catalunya.
Distingir de manera molt senzilla la democràcia dels sistemes autoritaris i dictatorials, i identificar alguns trets civicopolítics del país i de l'entorn europeu com a fonamentalment democràtics, i posar-ne alguns exemples (eleccions, drets d'expressió i manifestació, dret de vaga, dret d'associació, etc.).
Comentar alguns articles de la Constitució espanyola i alguns de l'Estatut d'autonomia de Catalunya, en especial aquells que afecten més l'entorn laboral i convivencial de l'alumnat, demostrant que s'interpreten bé enunciant-ne un exemple o a través de la resposta a preguntes, i valorant, si escau, l'aplicació correcta al seu àmbit d'experiència perceptible o quotidiana.
Enumerar les tres institucions cabdals de la Generalitat de Catalunya (Parlament, Presidència i Consell Executiu), tot presentant exemples de l'actualitat que siguin especialment rellevants en el funcionament quotidià.
Explicar de manera molt senzilla l'origen històric medieval de la Generalitat de Catalunya com a exemple de continuïtats i canvis en la història.
Manejar amb habilitat la informació dels serveis bàsics que ofereixen les institucions públiques o privades de l'entorn immediat (barri, localitat, comarca, etc.), com també les més bàsiques dels àmbits autonòmic i estatal, tot identificant-ne correctament tant les funcions com les necessitats personals i col·lectives que intenta resoldre o pal·liar.
Identificar, classificant-les per sectors, diverses tipologies d'oficis i llocs de treball valorant-ne la necessitat i la incidència col·lectiva en la resolució de les necessitats bàsiques i quotidianes de la comunitat i, si escau, amb referències a l'impacte en el paisatge.
Manejar els diferents recursos tecnològics més freqüents.
Enunciar els drets fonamentals de la població consumidora a partir d'exemples pràctics de consum correcte, tant des del punt de vista de l'obtenció de productes al mercat com en la conservació dels aliments i en l'elaboració de dietes sanes i equilibrades.
Explicitar oralment o per escrit algunes de les diverses ofertes de lleure, en especial, aquelles que es poden gaudir a partir de l'obtenció d'aprenentatges en la formació de persones adultes.
Llegir correctament la simbologia cartogràfica de plànols i mapes senzills i situar correctament els elements bàsics del vocabulari geogràfic.
Identificar els elements fonamentals, a partir de l'observació directa o indirecta, que permeten distingir un paisatge natural d'un paisatge humanitzat.
Distingir en el mapa comarcal de Catalunya la pròpia comarca i les que hi limiten i explicar-ne trets fonamentals dels aspectes físics i humans.
Localitzar adequadament sobre mapes algunes dades bàsiques de la geografia de Catalunya de caràcter físic (relleu, clima, hidrografia, etc.) i humà (formes d'habitatge, principals poblacions, xarxes de camins, principals àrees industrials, etc.).
Comentar alguns trets característics de la Comunitat Europea i en especial els aspectes més perceptibles quotidianament per l'alumnat.
Utilitzar els codis de mesura cronològica del temps històric (any, dècada, segle, mil·lenni), així com la divisió artificial que fem servir a la cultura occidental (abans i després de Crist o abans de la nostra era).
Situar cronològicament la història de la humanitat en funció d'una divisió senzilla del temps històric referida als grans canvis de les seves estructures econòmiques: etapes preagrària, agrària, i industrial.
Indicar alguns trets rellevants de les formes de vida socials, econòmiques, artístiques i rituals de les grans etapes de la història de la humanitat tot expressant de manera oral o escrita el coneixement d'aquesta època de manera elemental.
Establir alguns aspectes de continuïtat i d'altres de canvi substancial entre les etapes preagrària i agrària i entre aquesta darrera i l'etapa industrial, en especial pel que fa a formes de vida, utensilis, idees, art i institucions.
Descriure la forma i el contingut dels símbols d'identitat de Catalunya (senyera, himne i festes nacionals) i comentar, a propòsit d'esdeveniments locals o autonòmics, algunes llegendes, tradicions i festivitats catalanes.
Identificar algunes obres d'art, tot situant-les respecte d'alguna referència cronològica, així com alguns paisatges emblemàtics de l'entorn més proper.
Enunciar les funcions vitals dels éssers vius, identificant a partir de dibuixos, fotografies o esquemes, els òrgans fonamentals i els aparells bàsics de l'ésser humà (aparells implicats en la funció de nutrició i en la de reproducció), i explicitar-ne amb exemples el funcionament.
Resumir les normes bàsiques d'higiene habituals (aparell digestiu i nutrició, aparell respiratori, aparell locomotor, etc.), valorant-les com un mitjà cultural útil per millorar la pròpia salut i la dels altres així com de la pròpia qualitat de vida.
Manifestar un coneixement suficient dels elements bàsics sobre la higiene de l'aparell reproductor tant masculí com femení.
Comentar el funcionament dels principals mitjans de contracepció de manera que s'estigui capacitat per prendre una opció personal i responsable en l'ús de la pròpia sexualitat.
Resumir a grans trets la realització de les tres funcions vitals de l'ésser humà, i també de l'esquelet i del sistema muscular, així com els trets anatòmics i fisiològics més elementals dels òrgans dels sentits, del sistema nerviós i del sistema hormonal, entenent aquests dos darrers com a coordinadors de les funcions vitals.
Identificar els elements fonamentals del sistema solar i els trets bàsics de l'atmosfera, la hidrosfera i la litosfera.
Comentar la importància de l'aire, l'aigua i el sòl per als éssers vius, així com les causes que en provoquen el deteriorament i els mecanismes per fer un ús racional del medi natural.